CPF มอบความอุ่นคลายภัยหนาวแจกผ้าห่มสู่ชาวไทยทั่วประเทศปี 6
CPF ลงพื้นที่ช่วยเหลือผู้ประสบภัยหนาวอย่างต่อเนื่องทุกปี ผ่านโครงการ “กลุ่มบริษัทเจริญโภคภัณฑ์ โดยประธานธนินท์ เจียรวนนท์ เคียงข้าง คนไทย ช่วยภัยหนาว” ซึ่งปีนี้จัดเป็นปีที่ 6 จากความตั้งใจนี้ทำให้ซีพีเอฟมอบผ้าห่มช่วยเหลือพี่น้องคนไทยที่ประสบภัยหนาวทั่วประเทศ นับตั้งแต่ปี 2553 ไปแล้วเกือบ 200,000 ผืน
25 ธ.ค. 2558


เข้าสู่เดือนธันวาคมฤดูกาลความเหน็บหนาวได้มาเยือนพี่น้องชาวไทยอีกครั้ง โดยเฉพาะผู้สูงวัยและเด็กเยาวชนที่อาศัยอยู่ในพื้นที่ห่างไกล พวกเขาต้องเผชิญกับความหนาวสั่นและทรมานส่งผลให้การดำเนินชีวิตเป็นไปอย่างยากลำบากอีกทั้งเสี่ยงต่อการเกิดโรคภัยไข้เจ็บได้ง่าย จากความห่วงใยนี้ทำให้ บริษัท เจริญโภคภัณฑ์อาหาร (มหาชน) หรือ CPF ลงพื้นที่ช่วยเหลือผู้ประสบภัยหนาวอย่างต่อเนื่องทุกปี ผ่านโครงการ “กลุ่มบริษัทเจริญโภคภัณฑ์ โดยประธานธนินท์ เจียรวนนท์ เคียงข้าง คนไทย ช่วยภัยหนาว” ซึ่งปีนี้จัดเป็นปีที่ 6 จากความตั้งใจนี้ทำให้ซีพีเอฟมอบผ้าห่มช่วยเหลือพี่น้องคนไทยที่ประสบภัยหนาวทั่วประเทศ นับตั้งแต่ปี 2553 ไปแล้วเกือบ 200,000 ผืน คิดเป็นมูลค่ารวมกว่า 45 ล้านบาท และในปีนี้ได้จัดเตรียมผ้าห่มจำนวน 6,600 ผืน มูลค่า 1,040,000 บาท เดินสายมอบผ้าห่มในจังหวัดน่านเป็นที่แรก ในขณะเดียวกันยังมอบผ้าห่มบางส่วนให้กับสื่อมวลชนนำไปช่วยเหลือผู้ประสบภัยหนาวอย่างทั่วถึง
นายวิรัตน์ ตันหยง รองกรรมการผู้จัดการ ซีพีเอฟ กล่าวว่า จุดเริ่มต้นของโครงการ “กลุ่มบริษัทเจริญโภคภัณฑ์ โดย ประธานธนินท์ เจียรวนนท์ เคียงข้างคนไทย ช่วยภัยหนาว ปี 6”  ซีพีเอฟมีความห่วงใยต่อผู้ประสบภัยหนาว ในปีนี้จึงมุ่งเดินสายมอบผ้าห่มให้พี่น้องชาวจังหวัดน่านเป็นแห่งแรก  ด้วยการจัดเตรียมผ้าห่มจำนวน 5,000 ผืน ผ่านนายสุวัฒน์ พรมสุวรรณ  ผู้ว่าราชการจังหวัดน่าน เพื่อนำไปช่วยเหลือผู้ประสบภัยหนาวภายในจังหวัด ด้วยความตั้งใจของซีพีเอฟที่จะเป็นส่วนหนึ่งในการบรรเทาความหนาวสร้างความอุ่นกายและอุ่นใจแก่พี่น้องชาวไทยให้มีความสุข
นายสุวัฒน์ พรมสุวรรณ ผู้ว่าราชการจังหวัดน่าน กล่าวว่า ขอบคุณความห่วงใยของภาคเอกชนอย่าง ซีพีเอฟที่เดินทางมามอบความอบอุ่นถึงจังหวัดน่าน ซึ่งผ้าห่มที่ได้รับจาก      ซีพีเอฟมีความจำเป็นต่อผู้ประสบภัยหนาวที่นี่เป็นอย่างมาก เนื่องจากต้องเผชิญกับสภาพภูมิอากาศที่มีความเปลี่ยนแปลงเป็นสาเหตุให้ประชาชนเจ็บไข้ได้ป่วยง่ายกว่าปกติ โดยเฉพาะผู้สูงอายุและเด็กๆที่อาศัยอยู่ในพื้นที่ห่างไกลซึ่งส่วนใหญ่มักขาดแคลนสิ่งของเครื่องใช้ที่จำเป็นในการป้องกันความเหน็บหนาวจากฤดูกาลของธรรมชาตินี้ได้ โดยวันนี้ทางหน่วยงานได้ดำเนินการส่งต่อผ้าห่มจำนวน 5,000 ผืน โดยมอบให้พื้นที่เขตอำเภอเมืองจำนวน 200 ผืน พร้อมแบ่งกระจายไปอีก 15 อำเภอทั่วจังหวัดเพื่อให้ชาวน่านได้รับความอบอุ่นกันทุกครัวเรือน
นอกจากนี้ ซีพีเอฟยังจับมือกับสถานีโทรทัศน์ช่อง 9 MCOT HD และ สถานีโทรทัศน์ไทยพีบีเอส ส่งมอบผ้าห่มแก่น้องๆนักเรียนโรงเรียนบ้านอ่างหิน (เพียรพิทยาคาร) อำเภอพิบูลมังสาหาร จังหวัดอุบลราชธานี และ พี่น้องจังหวัดบึงกาฬ เพื่อบรรเทาความหนาวในปีนี้ด้วยกันอย่างทั่วถึง
โครงการ “กลุ่มบริษัทเจริญโภคภัณฑ์ โดย ประธานธนินท์ เจียรวนนท์ เคียงข้างคนไทย ช่วยภัยหนาว” ก่อตั้งขึ้นตั้งแต่ปี 2553 ด้วยดำริของ นายธนินท์ เจียรวนนท์ ประธานกรรมการ และประธานคณะผู้บริหารเครือเจริญโภคภัณฑ์ ที่ต้องการช่วยเหลือผู้ประสบปัญหาภัยพิบัติหนาวที่ยังขาดความช่วยเหลือ หรือการช่วยเหลือยังเข้าไปไม่ถึงในพื้นที่ต่างๆ โดยเฉพาะอย่างยิ่งในพื้นที่ภาคเหนือ และภาคตะวันออกเฉียงเหนือ เดินตามหลักปรัชญา 3 ประโยชน์ขององค์กร ที่มุ่งสร้างประโยชน์ให้แก่ประเทศชาติ ประชาชน และบริษัทเป็นอับดับสุดท้าย./